Izvor: N1

U 'Točki na tjedan' kod Nataše Božić gostovao je Ranko Ostojić, potpredsjednik SDP-a i jedan od kandidata za novog predsjednika stranke.

Zoran Milanović je najavio povlačenje s čela SDP-a u 12 sati, a Vi ste s kandidaturom izašli isti dan već u 20 sati. Čemu takva žurba?

"Smatrao sam da naši članovi zaslužuju da odmah, u situaciji kada smo bili konsternirani izbornim rezultatima, to znaju. Odmah sam otišao kod Milanovića, sad ću reći, kada sam prelomio preko koljena, i rekao sam mu da se imam namjeru kandidirati za predsjednika SDP-a."

Jeste li ikada ranije s njim o tome pričali?

"Ne. Ja sam 26 godina u SDP-u, puno puta sam bilo u prilici da se kandidiram, ali to nisam napravio. Kad je Zoran Milanović donio takvu odluku, meni nije bila poznata, ali je bila odgovorna i morao je takvu odluku donijeti, smatrao sam da je zbog članova SDP-a bilo bitno donijeti odluku i reći da SDP neće na koljena te da treba čuvati onih 40 posto mjesta lijevoga centra u Saboru. Moramo se vratiti natrag i suočiti s greškama, utvrditi zašto toliki broj ljudi nije izašao na izbore, a što smatram i svojom odgovornošću. Nismo uspjeli motivirati ljude nakon što smo srušili Vladu. Izgubili smo tijesno za 7000 glasova, a neke mandate za samo 300 glasova."

Jeste li Vi kandidat Zorana Milanovića?

"Ne. Ja sam ga nazvao da mu kažem za moju kandidaturu, nikakve koordinacije nije bilo. Zoran Milanović je rekao da će biti neutralan i da nikoga neće podržati. Da je htio to napraviti, mogao je povući jedan potez koji je sukladan Statutu SDP-a. Kao što je u četvrtak donio odluku da Milanka Opačić, kao jedna od potpredsjednica, nastavi dalje voditi stranku, mogao je, s obzirom da sam dobio najviše glasova na Konvenciji kao potpredsjednik stranke, onda donijeti i odluku da će Ranko Ostojić biti potpredsjednik koji vodi stranku. Upravo ova njegova odgovorna odluka, da će ostati predsjednik dok ne bude izabran novi, govori tome u prilog da nije htio favorizirati nikoga."

Je li Vama zabavno ovo sve što govori Milanović i njegova odluka da će se povući iz Sabora? Je li to neodgovorno?

"Zoran je poslao jasnu poruku da će voditi stranku do izbora i tražit će novu karijeru. Svatko ima pravo na svoj izbor."

Kako gledate na to - ako neću biti prvi čovjek, neću biti ništa?

"Ne mislim da je to razlog. Zoran Milanović ne odlazi iz SDP-a. On će biti u prilici biti u Saboru ili negdje drugdje. Nije on ostavio SDP na cjedilu, vodio ga je na ovim izborima, preuzeo odgovornost za izborni poraz, vodit će stranku i Klub zastupnika SDP-a do trenutka dok ne bude izabran novi lider. Nikome ne možete uskratiti pravo da izabere svoj pravac".

Milanović je i prije izbora govorio da se u politici neće dugo zadržati. Je li to bila strateška pogreška, idete na izbore, tražite povjerenje i onda kažete da vam to i nije tako napeto?

"Mislim da je rekao da, ukoliko dobije izbore, da će to biti njegov zadnji mandat. Da samo ostvarili bolji razultat, sigurno bi Milanović bio u poziciji da bude premijer i odgovorno obnašao tu dužnost. Deset godina nakon Račana, Zoran Milanović je bio predsjednik, puno toga dobrog je napravio, ali, isto tako, mogli bi pronalaziti i greške. Ukoliko budem izabran za predsjednika, situaciju u SDP-u promatrat ću da treba zadržati pozitivne vrednote i Milanovića i Račana."

Milanović je pokazao državničko lice

U svojoj objavi na Facebooku rekli ste da je Milanović veliki političar. Po čemu je to velik?

"Kada imate paljenje zgrade HDZ-a u Mostaru, tri sata iza toga, požar se nije ni ugasio, hrvatski premijer je bio na tom mjestu i u tom trenutku je pokazao refleks političara, što znači biti državnik i kako se može smiriti situacija, čak i u susjednoj zemlji. Njegovo ponašanje u migrantskoj krizi, kada je u pet mjeseci kroz zemlju prošlo 700.000 migranata, a da ih ljudi nisu vidjeli osim na televiziji. Kad je trebalo pokazati državničko lice i prema Orbanu, i svima drugima koji su producirali probleme, i to su za mene bili državnički potezi. Ostat će, također, upamćene i stvari oko arbitraže. Od uvođenja pravila jedan član jedan glas u SDP, do situacije da smo dobili izbore 2011. godine s ozbiljnom prednošću, pa do svih njegovih poteza u rukvođenju Vladom, pa i u slučaju kredita u švicarskim francima, to su sve stvari koje se neće lako zaboraviti."

Račan ili Milanović, radili ste s obojicom, tko je bolje vodio stranku?

"U doba Račana, od 1992. godine, bio sam kandidat za Sabor. Mi smo tada dobili 5,03 posto glasova, bili smo doslovno na koljenima i sve se to vrijeme trebalo vraćati nazad. Sjećam se kad je Račan pokazivao znak da težimo doseći 33 posto, znači, u to doba sanjali smo ono ispod čega nije išao SDP sa Zoranom Milanovićem. Mislim da je važno reći, u tim okolnostima je Račan, vjerujem, kao političar radio najbolje što je mogao. Pamtim puno pozitivnih poteza Ivice Račana, koji je bio jako mudar, iako je sporo govorio, ali je bio vrlo jasan. Za Hrvatsku je učinuo jako puno, ne samo za SDP. Nije važno koliko netko brzo govori, nitko ne može poreći Milanoviću načitanost i elokventnost. Je li bio brz na jeziku? To je pitanje koje će se ocjenjivati kasnije. Sada je puno važnije kako ćemo mi dalje."

Kako objašnjavate loš rezultat na izborima?

"Dobili smo 40 tisuća manje glasova nego na prošlim izborima. Ono što je istina, birači nisu izašli na izbore. Nismo postigli taj glavni efekt, da se zna da smo mi srušili Vladu. Ono u što nitko nije vjerovao, SDP je uspio prikupiti potpise za raspuštanje Sabora, za traženje ostavke Tomislava Karamarka, izazvali smo nove izbore, prekinuli oni suludi eksperiment koji je postojao, i to se nije odrazilo na izbore."

Dogodio se apsurd, nikada lošija Vlada, prvi prijevremeni izbori, opozicija koja je rušila Vladu koja je trajala samo šest mjeseci dobila je manje glasova. Što je bila ključna greška u kampanji, jeste li se opustili i mislili da su zbori već dobiveni?

"Ne mislim da je tako, naporno sam radio. Svi oni koji su sudjelovali u kampanji nisu dali dovoljno. Svatko je trebao učiniti maksimum sa svoje strane, a to se nije dogodilo. Da nisu brojke u određenim izbornim jedinicama presudile, danas bismo bili u drugačijoj situaciji."

U kampanji se nije uspjelo razotkriti HDZ

Je li kriva strateška odluka Zorana Milanovića da ide džonom na Andreja Plenkovića?

"Mislim da je to bila jedna greška. Nismo uspjeli zaboraviti Tomislava Karamarka, to treba iskreno reći. Naime, Tomislav Karamarko je bio povijest, Andrej Plenković, bez obzira na to,se pojavio kao novo lice. Njega se naši birači nisu plašili kao što su se plašili Karamarka. Međutim, tu se dogodio taj paradoks da se mogu itekako jako razočarati. Kad se dogodi da svi oni, koji su od strane Andreja Plenkovića kao plašta sačuvani, i koji jesu isto što je Tomislav Karamarko u najgorem mogućem scenariju, od Hasanbegovića do ostatka ekipe u kojoj su žestoki desničari, moglo bi se dogoditi da zažale zašto nisu izašli na izbore. Ako su smatrali da je Tomislav Karamarko s pisanjem manifesta protiv crvenih vragova, osoba koja se izblefirala u 'aferi Konzultantica', predstavlja onaj HDZ. S druge strane, Andrej Plenković sa svojom uglađenošću, dolaskom iz Bruxellesa, nije puno govorio, nije uspio u debatama pobijediti Zorana Milanovića, ali definitivno nije predstavljao nešto radi čega jedan dio naših birača nije izašao na izbore. Ako idete promatrati da nismo dovoljno uspjeli prokazati HDZ, u situaciji kad imate personaliziranu kampanju Milanović vs. Plenković, dogodi vam se, neću sad reći, nedovoljan strah. Nije se uspjelo razotkriti da s HDZ-om, nažalost, još uvijek postoji opasnost. Ja bih volio da se ja prevarim i da to bude drugačije, da HDZ doživi stvarnu transformaciju i da se ne dogodi to da ovo bude pokriće za njihove desničarske eskapade koje su moguće."

Eskapada je bilo u kampanji od Vašeg predsjednika u odlasku. Jesu li vas koštale glasova Srba u Hrvatskoj? Imali smo priču o "vojnoj lekarki" i srpskoj politici kao "šaki jada". U područjima gdje ima veći broj pripadnika srpske nacionalne manjine značajno je vidljiviji slabiji odaziv.

"Slabiji odaziv bi se više odrazio SDSS-u. Manji broj glasova je isti kao i u nekim drugim sredinama. Uostalom, u Negoslavcima je oko 90 posto stanovnika srpske nacionalnosti, a HDZ nije dobio niti jedan glas."

Govorite o razlikama od 200-300 glasova, mogu li te stvari igrati ulogu?

"Ponovno pričamo o Milanovićevoj kampanji i našim eventualnim greškama. One se zasigurno ne bi ponovile. Ja bih mu prvi sugerirao da takvo nešto ne kaže, jer takvo nešto nije potrebno. Moram istaknuti da je na internom sastanku netko ilegalno špijunirao, i onda se to sve skupa vadi iz konteksta i dolazimo do toga da se te rečenice okrenu kao najvažniji element u cijeloj kampanji. O programima nismo čuli ništa, a timovi se nisu suočili, ili vrlo malo."

Što je Picula radio u kampanji?

Slažete li se s Toninom Piculom da je kampanja bila promašena?

"Ta njegova izjava ne stoji. Napravili smo kampanju u onom dijelu u kojem smo mogli. Žao mi je što se Tonino nije uključio u kampanju kao potpredsjednik stranke, mogao je bar pozvati birače da daju glas stranci u kojoj je potpredsjednik. O tome ne bi razglabali da samo dobili 7000 glasova više. Zoran Milanović je zbog toga napustio stranku preuzimajući odgovornost. Moramo gledati u budućnost i da nam se tako nešto ne dogodi. Moram reći da svi naši kandidati, kojih će biti zasigurno puno, a to govori o tome koliko je SDP demokratka stranka, u finalu priče, bez obzira tko bude izabran za predsjednika, mora završiti na način da ćemo mi svi iza toga biti SDP-ovci, bez ikakvog problema. Izabrat će se najbolji. Ako ja prođem, siguran sam, bilo tko od mojih kolega nastavit će i dalje kritički govoriti ono što misli o SDP-u."

Izvor: N1

Kakav bi kandidat za predsjednika SDP-a trebao biti? Siniša Hajdaš Dončić kaže netko tko će biti sasvim suprotan Milanoviću, slažete li se se njim?

"U svakom slučaju drugačija osoba dolazi, bez obzira tko bude izabran. Nakon Račana nismo došli u situaciju da kažemo nešto loše. Vjerujem da Siniša govori o onoj suprotnosti za koju se i ja zalažem. Moramo promijeniti neke stvari koje su se, nažalost, zatomile za vrijeme Mianovića".

Antunović primjer kako se ponaša pravi socijaldemokrat

Koje su to stvari?

"SDP se na neki način odrekao nekih ljudi poput Željke Antunović koja godinama pokazuje kako se ponaša pravi socijaldemokrat, čak kada i nije više u stranci, a koja nikada nije rekla ni riječi protiv SDP-a. Radila je svoj posao i ponašala se dostojanstveno, a mogla je ići u sasvim drugom pravcu i napraviti štetu svom SDP-u."

Koga biste još vratili u stranku?

"Ja ne vraćam. Nema potrebe vraćati Željku Antunović jer se ona bez ikavog problema može kandidirati za bilo koju funkciju u SDP-u. Isto tako, postoje ljudi koji su iz SDP-a otišli zbog svojih grešaka, koje su nespojive s SDP-om."

Na koga mislite?

"Mislim na situaciju u kojoj bi se vratio jedan Baldasar koji je dobio 303 glasa na izborima u gradu u kojem je gradonačelnik. To je meni nepojmljivo i da je rekao o SDP-u to što je rekao."

A Slavko Linić i Aleksandra Kolarić?



"Ista priča. O Kolarić odluku donosi njena matična organizacija, oni daju odobranje za prijem i onda Statutarna komisija mora donijeti odluku. Vidjeli smo da je nešto nedostajalo u njenom ponovljenom pismu, bilo je napisano u kompletu, ali je na dnu nedostajao izborni pamflet u kojem piše 'kandidat za potpredsjednika gradske organizacije SDP-a Zagreba'. U načelima i ostavštini koju imamo od Ivice Račana, to su načela za djelovanje čalnova SDP-a. Ukoliko imaš što za reći, kažeš na stranačkim tijelima, a ne u medijima."

Vi i dalje smatrate da je opravdana odluka da se Kolarić izbacilo iz stranke?

"Nije ju se moglo baciti van iz stranke, već je bila donesena odluka o isključenju, a koja je potvrđena i na drugim tijelima. Naravno, svaka odluka može doživjeti preispitivanje. Međutim, za mene je nelogično da netko tko kaže da ne želi glasati za SDP, želi biti predsjednik SDP-a. Kao član SDP-a, moram reći, ne mogu za to dati glas. Svi koji su bili u Splitu, ogranku koji je bio raspušten, oni su se vratili natrag i sad dalje kritiziraju Zorana Milanovića zbog izbornih razultata. U stranci je tolerancija prema kritici otvorena. Nama treba okupljanje, ali ne mogu svi biti članovi stranke."

Era Igora Dragovana je završila

Stoji li kritika na vodstvo SDP-a da Milanoviću nisu dovoljno ukazivali na neke pogreške, između ostalog, i to da je intelektualce rastjerao iz SDP-a?

"Puno puta smo raspravljali i razgovarali s Milanovićem. Vraćamo se u povijest, u situaciju u kojoj, kada je Milanović evantualno pokazivao svoj tvrdoglavi stav, gurajući neku stvar i smatrajući da nešto nije bitno, ali to je varijanta kada razgovarate s liderom. Kada bih govorio kao predsjednik, ja bih neke stvari značajno promijenio; treba ići raditi na teren, zahvalio bih se Igoru Dragovanu. Uz sve ono što je odradio kao glavni tajnik, ne bi više mogao biti u mom timu. Zahvaljujem mu se za sve ono što je napravio u sve ove godine, ali njegova era je završila u trenutku kada je otišao Zoran Milanović. Naravno, on će imati svoje mjesto u SDP-u, ali mi moramo značajno promijeniti situaciju koja ide s Iblerovog trga. Moramo se prema ljudima odnositi ne kao prema brojkama i da ih pozivamo samo kad su izbori."

Hoćete reći da je stranka bila zanemarena na terenu?

"Neću reći da je zanemarena, ali nisu izbori samo vrijeme kada se radi s članovima, to je ono što je nas koštalo i ovih izbora. Morate biti aktivni, imati svoje politike, braniti ih, imati tajnika koji neće sjediti u Saboru, već u stranci. Ideja je da postoje dva tajnika - jedan da bude ogranizacijski, a drugi politički tajnik, koji daje savjete, uključujući u rad ne samo intelektualce već i specijaliste za određena područja. Morate imati ljude koji su u realnom sektoru, u sindikatima, da ukažu koje politike treba graditi SDP. Njihov izostanak nas je koštao izbora. Nama je potrebna i promjena stranačkog statuta, dodatna demokratizacija stranke, prenošenje određene odgovornosti na lokalne organizacije."

Željeli biste oslabiti poziciju predsjednika stranke?

"Mislim da predsjednik stranke nije oslabljen time što izbjegava situaciju da nužno ne mora biti kriv za sve - i pozitivno i negativno. Ostavimo predsjedniku da bira određen broj ljudi, ali jednako je tako važno da oni imaju podršku iz svoje sredine. Ono što treba promijeniti na našoj Konvenciji, točno je da predsjednika i potpredsjednika, odnosno zamjenika, treba birati istovremeno, na način da i oni budu birani pravilom jedan član jedan glas, a da Konvencija bira Predsjedništvo. Regionalni predstavnici koji ulaze u Predsjedništvo, njih jednostavno ne poznamo. Činjenica je, primjerice, da ja ne mogu reći tko da bude u Glavnom odboru iz Vukovarsko-srijemske županije. U tom segmentu se stvar da podijeliti da županijske organizacije budu u prilici da njihovi kandidati budu ti za koje će reći to su naši kandidati za Glavni odbor. Moraju ih poznavati."

Ako dopustimo da predsjednik odlučuje o svemu, to je pogrešno

To nudite stranci?

"Došao sam 2007. na poziv Račana da budem koordinator za 9. izbornu jedinicu, nije me stavio Zoran Milanović bilo gdje, svaki put sam izborio svoju poziciju što se tiče Sabora. Na posljednjoj Konvenciji sam biran s najviše glasova, sve to skupa, i staž u stranci, govori da sam naučio, vidio sam koje se stvari mogu značajno promijeniti. Spreman sam poslušati i sve druge koji u ovoj kampanji budu kandidati i budu imali pozitivne stvari. Spreman sam sa svakim od njih razgovarati i primiti kritiku. Ukoliko dopustimo to da predsjednik bude taj koji u kranjem slučaju odlučuje o svemu, mislim da je to pogrešno, tu govorim o demokratizaciji stranke. Prijatelj sam s jako puno SDP-ovaca, ali me i puno ljudi ne voli, ali to ne znači da, ako imaju kvalitene rezultate da neće biti i na listi i da neće predstavljati SDP na lokalnoj i nacionalnoj razini."

Na Plenkovića ne idete Plenkovićem

Smeta li Vam kada Vas uspoređuju s Milanovićem, da ste slični po temperamentu, stilu i sukobima?

"Na Plenkovića ne idete Plenkovićem. Ja sam Dalmatinac i po temperamentu sam to što jesam, tu se ne mogu promijeniti. Postoje razlike između mene i Milanovića.

Je li Vam karijera u policiji pomogla ili odmogla u politici?

"To znači da je Ranko Ostojić uvijek bio na najtežim zadaćama, i to ljudi u SDP-u dobro znaju. Imam rečenicu - da je dobro ne bi mene dopalo. Rezultati sve govore, a ja ih sad ovdje ne bih iznosio."

Rekli se da se na Plenkovića ne ide na Plenkovićem, što to znači?

"Kao što sam rekao, ako Plenković bude imao pokriće za desničarenje i njihove eskapade tu se ne može govoriti da se s Plenkovićem može na miran način razgovarati, već pokazati zube. Naši ljudi očekuju da budemo stvarna ljevica, da budemo prepreka konzervativnome koje se, nažalost, razbuktalo u Hrvatskoj. Sabor je mjesto gdje smo uspjeli srušiti Vladu, ako smo to uspjeli, onda samo sposobni i na druge načine osigurati bitku protiv toga."

Što znači sadržajno biti protiv konzervatizma i za obranu ljevice?

"To sve piše. Tko je napravio strategiju obrazovanja? To je napravljeno za vrijeme Vlade Zorana Milanovića, od strane stručnjaka, i to je trebalo biti raspravljeno i usvojeno. Most i HDZ su napisali da trenutno treba zaustaviti reformu. Treba se vratiti na tu strategiju, nisu ljudi na Trgu bez razloga prosvjedovali. Obrana ljevice je obrana ranjenih skupina, ne može se dopustiti da krene novi val obračunavanja ljudi različitih skupina, obrana manjina, obespravljene radnike. Zašto nema sindikata u trgovačkim lancima, zašto banke imaju ovolike profite?"

Antifašizam ne predstavlja stavljanje svijeća na spomenike i vijence, ili se buniš da je netko napisao neke grafite. Antifašizam se traži svaki dan, u situacijama da se boriš protiv onih koji su spremni napasti one koji su ranjivi i slabiji, inzistirati da institucije ne mogu kazati, primjerice, kod uzvikivanja "Za dom spremni!" ne možemo ih prijaviti jer ih je previše. Tu možemo i moramo reagirati."

Izbor lidera ne mora biti raskol u stranci

Svega je nekoliko dana od kada je Milanović objavio da se povlači s funkcije, a već je poplava kandidata. Je li to za SDP za dobro ili loše?

"Ne vidim kako bi to bilo loše."

Može li stvaranje klanova u SDP-u narušiti jedinstvo stranke?

"Nikome ne smije biti uskraćeno pravo da istakne kandidaturu i bude kandidat. Treba prikupiti određen broj potpisa i na temelju toga će se utvrditi tko su kandidati, nema velikih i malih kandidata, izglednih i neizglednih. To što ih je više, pokazuje da nema straha od toga da će se netko nekome zamjeriti jer se kandidirao. To je prednost za SDP, a ne minus. Prvi sam izašao i rekao da ću se kandidirati, ali to je bio poziv i drugima da učine isto."

U prošloj kampanji za predsjednika SDP-a, Milanović je izbjegao sučeljavanje sa Zlatkom Komadinom, jeste li Vi spremni za sučeljavanje? Je li dobro da se kandidati sučele?

"Vjerujem da ćemo to čak i dogovoriti. Ne samo jedan na jedan, jer prije svega odgovaramo svojim članovima. To ću predložiti, da idemo svi zajedno, da se ne pribrojavamo gdje dobro stojimo i govorimo ovdje ću ići, a ovdje ne. Želim da bude napravljeno na više pozicija, gdje će kandidati moći razgovarati pod jednakim uvjetima, i da ćemo na kraju dobiti predsjednika SDP-a. Bez obzira tko bude izabran, dobit će čestitku od svih drugih kandidata. Nitko nikome ništa neće zamjeriti, to će biti najveći uspjeh. Izbor lidera ne mora biti raskol u stranci".

N1 pratite putem aplikacija za Android | iPhone/iPad | Windows| i društvenih mreža Twitter|Facebook | Instagram.



